Նուվարիշը ո՛չ այդ պահին, ո՛չ հիմա դույզն-իսկ չէր կասկածում, որ այդ «ինքնասպանությունը» հենց նույն շուշեցի հրեշի ձեռքի գործն է: Միանգամայն հնարավոր է, որ հենց ինքը՝ Շահղաջար Արմաղանովն է անձամբ ցած նետել Գրետա Սարկիսովնային: Այդպիսի ժամանակներ են հիմա: Ամեն օր վերցրու և պատշգամբից ցած նետիր թեկուզ հարյուր հայի: Իսկ նրանց հետ՝ նաև մահմեդականների: Հանգիստ կարելի է երկրի երեսից ջնջել յուրաքանչյուրին, ով զուրկ է այլ մեկի պաշտպանությունից: Եվ դերասանն օրեցօր ավելի ու ավելի սկսեց վախենալ շուշեցուց: Ո՛չ օրենք կա հիմա, ո՛չ դատարան. մի գեղեցիկ օր էլ այդ մարդը կվերցնի ու անվրդով ցած կնետի և իրեն՝ Նուվարիշին, և դա կներկայացնի որպես ինքնասպանություն: Ո՞վ պիտի քննի նրա հանցագործությունը, ո՞վ պիտի ապացուցի, որ այդ սառնասիրտ, անաստված ու անգութ բաքխորհրդական չինովնիկն ինքը իսկական ավազակ է…